# Akár 20 ezren is bekapcsolódhatnak az idei diákmunka programba

2014. július 1-jén indult el az idei diákmunka program, amelynek keretében a 16–25 év közötti fiatalok helyezkedhetnek el önkormányzatoknál, illetve önkormányzati fenntartású intézményeknél. A program tervezett keretösszege – a tavalyihoz hasonlóan –idén is 1,5 milliárd forint volt, de a nagy érdeklődésre való tekintettel ez az összeg további 200 millió forinttal egészült ki. Ennek köszönhetően akár 20 ezer fiatal is munkába állhat a nyár végéig.

A diákmunka programban a fiatalok maximum két hónapra, augusztus 31-ig állhatnak munkába (napi hat órás munkaidővel), de az eddigi tapasztalatok szerint sokan csak egy-egy hónapig élnek a lehetőséggel. A program a minimálbér, illetve a garantált bérminimum időarányos részét fedezi: a szakképzettek esetében ez 88 500 forintot, a szakképzettséggel nem rendelkezők esetében pedig 76 125 forintot jelent havonta. A munkáltatók szempontjából kiemelten fontos, hogy a munkahelyvédelmi akcióterv eredményeképpen a nyári diákmunka keretében foglalkoztatottak után nem kell járulékot fizetni.

A program tervezésekor figyelembe vették egy-egy térség munkaerő-piaci helyzetét, így például Borsod-Abaúj-Zemplén megyében több forrás áll rendelkezésére, így több fiatal bevonására nyílik lehetőség.

A nyári diákmunka program iránt érdeklődő fiatalok a lakóhelyük szerint illetékes munkaügyi kirendeltségen jelentkezhetnek, amennyiben nappali tagozaton tanulnak, július 1-jén már betöltötték a 16. életévüket, és augusztus 31-én még nem múltak el 25 évesek.